Հարի Թրեյներ

**Հարի Թրեյներ** (, ), ուելսցի ֆուտբոլիստ, հարձակվող։ Առավելապես հայտնի է Ուելսի «Ռեքսհեմ», անգլիական «Լեսթեր Սիթի» ակումբներում և Ուելսի ֆուտբոլի ազգային հավաքականի կազմում իր ելույթներով։

Ուելսի հավաքականի դարպասապահ Ջեմ Թրեյների զարմիկն է։

## Ակումբային կարիերա
Հարին բնիկ Ռեքսհեմից է, հանդես է եկել տեղական «Ռեքսհեմ Վիկտորիա», «Ռեքսհեմ Գրոսվենոր», «Ուեսթմինսթեր Ռովերս» և «Ռեքսհեմ» ակումբների կազմում։ Համարվել է «հիասքանչ կենտրոնական խաղացող», ով աչքի է ընել շատ դիպուկ հարվածներով։

1895-ից 1897 թվականներին խաղացել է անգլիական «Լեսթեր Սիթի» ակումբի կազմում։ 1895/96 սեզոնում ճանաչվել է «Լեսթերի» լավագույն ռմբարկու՝ իր խփած 14 գնդակների շնորհիվ։

1897-ից 1899 թվականներին խաղացել է Անգլիայի հարավային ֆուտբոլային լիգայում՝ «Շիպի Յունայթեդ»-ի կազմում։ 1899 թվականին վերադարձել է «Ռեքսհեմ», որտեղ էլ ավարտել է իր կարիերան։

## Կարիերան՝ հավաքականի կազմում
1895 թվականին անցկացրել է 3 մրցախաղ՝ Ուելսի ազգային հավաքականի կազմում, որն իրականացվում էր Բրիտանիայի տնային առաջնության շրջանակներում։ 1895 թվականի մարտի 16-ին դուբլի հեղինակ է դարձել՝ 2 անգամ գրավելով Իռլանդիայի հավաքականի դարպասը։

## Խնդիրներ՝ օրենքի հետ
1894 թվականի փետրվարին Հարի Թրեյները ձերբակալվել է՝ մեղադրվելով «Տալբոտ» հյուրանոցի սեփականատեր Ջեյմս Հոլթի վրա հարձակման մեջ։ Այս միջադեպը տեղի է ունեցել Ուելսի ֆուտբոլի գավաթի խաղարկության կիսաեզրափակչից հետո, երբ «Ուեսթմինսթեր Ռովերս»-ը խաղում էր ընդդեմ «Ռեքսհեմ»ի։ Թրեյները պաշտոնապես ներողություն խնդրեց հոլթից և Ռեքսհեմի զինվորական հիվանդանոցին նվիրաբերեց 5 ֆունտ ստեռլինգ, ինչից հետո նրա վրայից հանվեցին բոլոր մեղադրանքները։

Մեկ ամիս անց Թրեյները ձերբակալվեց Ռեքսհեմի երկաթուղային կայարանում, որտեղ նա սպասում էր գնացքի, որպեսզի մեկներ մասնակցելու Ուելսի գավաթի եզրափակչին։ Նրան տեղափոխեցին ոստիկանական բաժանմունք՝ մեղադրելով բնակարան ներխուժելու մեջ, ինչից հետո արագ ազատ արձակեցին և նա հասցրեց հաջորդ գնացքին, որով «Ուեսթմինսթեր Ռովերս»-ի երկրպագուները մեկնում էին՝ Ուելսի գավաթի եզրափակչին ներկա գտնվելու։ Թրեյների՝ երկրպագուների հետ ճանապարհորդությունը «մեծ կենսախնդություն» առաջացրեց երկրպագուների սրտերում։ Եզրափակչում «Ռովերս»-ը պարտություն կրեց «Չերկ»-ի դեմ խաղում, որում խաղում էր լեգենդար Բիլլի Մերեդիտ-ը։ 2 օր անց Թրեյները կանգնեց դատարանի առջև, որտեղ ինքն ու ոմն Պետրիկ Պրենդերգաստ մեղադրվեցին ոմն Ալֆրեդ Էնսոնի բնակելի տարածություն ներխուժելու մեջ։ Էնսոնը հայտարարեց, որ երկու անհայտ անձինք պատուհանով ներխուժել են իր տուն, մտել ննջասենյակ և «իր վրա ծիծաղել»։ Էնսոնը ճանաչեց Պրենդերգաստին, իսկ վերջինս հայտարարեց, որ իր ուղեկիցն է եղել Թրեյները։ Քանի որ տնից ոչինչ չէին գողացել, դատարանը սահմանափակվեց՝ 2 օրինախախտների համար 5 ֆունտ ստեռլինգ տուգանք սահմանելովй։

1896 թվականին լինելով «Լեսթեր Սիթի»-ի խաղացող և ոչ սթափ վիճակում գտնվելով Լեսթերի շուկայի հրապարակում՝ Թրեյներին մեղադրանք առաջադրվեց՝ «անպարկեշտ բառամթերքով» խոսելու և «օրինազանց վարքագիծ» դրսևորելու համար։ Նրան տուգանեցին 10 շիլինգով և ժամանակավորապես հեռացրին ակումբի խաղերից։ Սակայն, խաղային սեզոնի ավարտին ակումբը նրան ազատ արձակեց։

1900 թվականի նոյեմբերի 10-ին՝ երեկոյան՝ «Ռեքսհեմ»-ի պահուստային թիմի հետ խաղից հետո, Թրեյները ձերբակալվեց՝ Ռեքսհեմի *Williams’ Jeweller’s* ոսկերչական խանութը կողոպտելու պատճառով։ Նա գողացել էր 42 ոսկյա մատանի, 13 ոսկյա ամրազարդ, արծաթյա շղթայով 12 ժամացույց, 8 ոսկյա կախազարդ, 6 ժամացույց, 4 արծաթյա օղակ՝ անձեռոցիկների համար նախատեսված, 2 արծաթյա ամրակալ՝ կոճակների համար, 1 ոսկյա թևնոց՝ թանկարժեք քարերով, 1 ոսկյա գրչատուփ՝ մատիտների համար, 1 արծաթյա դանակ՝ մրգի համար, լուցկու 1 արծաթյա տուփ, 1 սրվակ օծանելիք և 1 արծաթյա շքանշան։ Գողացված առարկաների ընդհանուր արժեքը կազմում էր 40 ֆունտ ստեռլինգ։ Քանի որ Թրեյներին բռնել էին փախուստի փորձից հետո, գողացված իրերի մի մասը չկարողացան գտնել։ Նա 1901 թվականի հունվարին կանգնեց Ռիտինի դատարանի առաջ և իրեն մեղավոր ճանաչեց՝ ուիշի մասնավոր սեփականություն ներխուժելու և գույքը վնասելու միջոցով ունեցվածքը գողանալու մեջ։ Դատարանը նրան դատապարտեց 10 ամսվա տաժանակիր աշխատանքի։ Այդ պահին Թրեյները 28 տարեկան էր։ Անմիջապես կալանավորումից հետո «Ռեքսհեմ»-ը խզեց Թրեյների հետ կնքած պայմանագիրը։ Պարզ չէ, թե ինչն է նրան մղել գողության, քանի որ նա գումարի կարիք չուներ։ 1901 թվականի սեպտեմբերին նա դուրս եկավ բանտից և վերադարձավ իր ֆուտբոլային կարիերային՝ դառնալով «Պուլսբրուք Յունայթեդ»-ի խաղացող, սակայն շուտով որակազրկվեց Դերբիշիրի ֆուտբոլային ասոցիացիայի կողմից՝ մի շարք «կարգապահական խախտումների» համար։ 1903 թվականի ամռանը Թրեյներին մեղադրանք առաջադրվեց՝ տղամարդու վրա հարձակվելու համար, որը, իբր թե, «վիրավորական խոսքեր» էր հնչեցրել իր մոր հասցեին։ 1905 թվականին ստացավ հերթական մեղադրանքը, որը կապված էր մայրուղու վրա ծեծկռտուք կազմակերպելու հետ։ 1907 թվականին մեղադրվեց հասարակական վայրում ոչ սթափ վիճակում հայտնվելու և անվայել պահվածքի պատճառով։ 1908 թվականին մեղադրվեց 1 աքաղաղ և 3 հավ գողանալու մեջ։ Այդ պահին նա 35 տարեկան էր։

## Ծանոթագրություններ

## Արտաքին հղումներ
* Статья в газете The Guardian
 
Կատեգորիա:Լեսթեր Սիթիի ֆուտբոլիստներ
Կատեգորիա:Մարզիկներ այբբենական կարգով
Կատեգորիա:Մարզիկներ ըստ ազգության
Կատեգորիա:Մարզիկներ ըստ մարզաձևի
Կատեգորիա:Մարզիկներ ըստ սպորտաձևի
Կատեգորիա:Ուելսի հավաքականի ֆուտբոլիստներ
Կատեգորիա:Ուելսցի ֆուտբոլիստներ